Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Џ. С., новинар на Порталб, против Национална агенција за европски и образовни програми и мобилност, по предметот Барање за пристап до информации од јавен карактер, на ден 09.06.2025 година го донесе следното:

**Р Е Ш Е Н И Е**

1. Жалбата изјавена од Џ. С., новинар на Порталб, против Национална агенција за европски и образовни програми и мобилност, заведена во Агенцијата со бр.08-254 на 26.05.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Џ. С., новинар на Порталб, како што е наведено во Жалбата, преку електронска пошта на 17.04.2025 година поднел Барање за пристап до информации од јавен карактер до Национална агенција за европски образовни програми и мобилност со кое побарал по е-маил да му се достави електронски запис од следните информации:

„Колку апликации имал за директор на Национална Агенција за Европски Образовни Програм и Мобилност –молам за пристапноста на CV-ата на кандидатите? Според кои услови е избран г.П. Б.. И, молам записник/извештај од средбата на Управниот одбор каде е избран за директор Петар Богојески“.

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-254 на 26.05.2025 година.

Агенцијата со електронски допис бр.08-254 од 27.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.05.2025 година до Агенцијата достави е-маил, на кој наведува дека: „Јас не сум подолго време лице задолжено за информации од јавен карактер така што не можам да ви одговорам ниту пак знам каква информација била побарана и не доставена. Ќе ве информираат колегите од Националната агенција дополнтелно за лице кое е задолжено за овие информации“.

Имателот на информации на 04.06.2025 година по електронски пат до Агенцијата достави Произнесување по жалбата бр.03-466/1 од 03.03.2025 година, во кое е наведено: „....Ве информираме дека и во моментот Националната агенција има проблем со електронската комуниакција...бараната информација им е дадена за понатамошно постапување.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

  **Заменик директор/Zëvendës drejtor,**

 **Blerim Iseni**